初至郡斋书事（到处州已后）
地去京华远，年逢旱暵馀。群胥同黠马，比户甚枯鱼。煦妪心空切，澄清志莫舒。棼丝殊未治，错节讵能除。听讼棠阴密，行春柳影疏。宾筵求婉画，僧舍问真如。踰月窥除目，经时绝传车。素餐徒自饱，投刃岂曾虚。盈耳嫌敲扑，堆床厌簿书。故园无数舍，长日叹归欤。
主题：思乡
情感：怨恨、想家